CELEX: C2005/106/78
Language: sk
Date: 2005-04-30 00:00:00
Title: Vec T-85/05: Žaloba podaná dňa 16. februára 2005 územnou samosprávou označenou ako „Dimos Ano Liosia“ a šiestimi ďalšími osobami proti Komisii Európskych spoločenstiev

30.4.2005   
            
            
               SK
            
            
               Úradný vestník Európskej únie
            
            
               C 106/39
            
         Žaloba podaná dňa 16. februára 2005 územnou samosprávou označenou ako „Dimos Ano Liosia“ a šiestimi ďalšími osobami proti Komisii Európskych spoločenstiev
   (Vec T-85/05)
   (2005/C 106/78)
   Jazyk konania: gréčtina
   Dimos Ano Liosia, so sídlom v Ano Liosia (Attika), Théodora Goula, Argyris Argyropoulos, Ioannis Manis, Eleni Dalipi, Vassilis Papagrogoriou a Georgios Frangalexis, v zastúpení: G. E. Kalavros, advokát, podali 16. februára 2005 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobcovia navrhujú, aby Súd prvého stupňa:
   
               —
            
            
               zrušil v celom rozsahu rozhodnutie č. 5522 Komisie z 21. decembra 2004 o pridelení finančných prostriedkov Kohéznym fondom na projekt „výstavba fázy A druhej skládky v západnej Attike v areáli Skalistiri, Dimos Fyli (Grécko) (č. CCI: 20024 GR 16 C PE 001)“;
            
         
               —
            
            
               zaviazal Komisiu Európskych spoločenstiev nahradiť trovy konania.
            
         Žalobné dôvody a hlavné tvrdenia
   Žalobcovia vo svojej žalobe tvrdia, že napadnuté rozhodnutie je v rozpore s cieľmi udržiavania, ochrany a zlepšovania kvality životného prostredia, ochrany ľudského zdravia a rozvážneho a racionálneho využívania prírodných zdrojov ustanovených v článkoch 2, 4 odsek 1 a 174 ES z dôvodu, že toto rozhodnutie zaväzuje región Ano Liosia – ktorý žalobcovia považujú za znečistený a poškodený – prijať výrazne väčšie množstvo odpadov ako dva iné areály odpadového hospodárstva, ktoré sú plánované v departemente Attika. Žalobcovia poukazujú na rôzne problémy v súvislosti s areálom, ktorý bol vybraný na výstavbu skládky, ako napríklad na skutočnosť, že táto skládka je v podstate dôsledok už existujúceho zariadenia, na skutočnosť, že predmetný región bol zaradený do zóny absolútnej ochrany životného prostredia, že je na jednej strane zalesnený a na druhej strane musí byť znovu zalesnený, že región nie je majetkovo vysporiadaný a že nejde o najvhodnejší región, podľa štúdií o environmentálnych vplyvoch vykonaných pre tento účel.
   Žalobcovia okrem iného tvrdia, že napadnuté rozhodnutie odporuje povinnostiam Helénskej republiky:
   
               —
            
            
               prijať vhodné opatrenia na podporu predchádzania alebo obmedzenia vzniku odpadu a jeho škodlivosti, vyvíjať čisté technológie, pri ktorých používaní sa viac šetria prírodné zdroje ako aj zaistiť, aby sa odpad zhodnocoval alebo zneškodňoval bez ohrozenia ľudského zdravia a bez použitia postupov či metód, ktoré by mohli poškodiť životné prostredie tak, ako ustanovujú články 3 a 4 smernice 91/156/EHS (1);
            
         
               —
            
            
               dodržiavať špeciálny regionálny plán pre predchádzanie, recykláciu a transformáciu odpadov tak, ako to vyplýva z článkov 3, 4 a 6 smernice 75/442/EHS (2);
            
         
               —
            
            
               kontrolovať, aby nové zariadenie disponovalo všetkými vhodnými preventívnymi opatreniami proti znečisťovaniu, aby sa nespôsobilo žiadne významné znečistenie, tak, ako to ustanovuje článok 3 smernice Rady č. 96/61/ES (3);
            
         ako aj povinnostiam Helénskej republiky, ktoré vyplývajú z článku 1 smernice 97/11/ES (4).
   
      (1)  Smernica Rady 91/156/EHS z 18. marca 1991, ktorou sa mení a dopĺňa smernica 75/442/EHS o odpadoch (Ú. v. ES L 78 z 26. marca 2001, s. 32).
   
      (2)  Smernica Rady 75/442/EHS z 15. júla 1975 o odpadoch (Ú. v. ES L 194 z 25. júla 1975, s. 39).
   
      (3)  Smernica Rady 96/61/ES z 24. septembra 1996 o integrovanej prevencii a kontrole znečisťovania životného prostredia (Ú. v. ES L 275 z 10. októbra 1996, s. 26).
   
      (4)  Smernica Rady 97/11/ES z 3. marca 1997, ktorou sa mení a dopĺňa smernica 85/337/EHS o posudzovaní vplyvov určitých verejných a súkromných projektov na životné prostredie (Ú. v. ES L 73 z 14. marca 1997, s. 5).